Document ID: /roh_data/filtered/fineweb-2-filterrobots_roh.jsonl.gz/70420

Abitaziuns existentas duessan pudair vegnir vendidas u iertadas senza restricziuns. Quai munta che l'iniziativa da segundas abitaziuns duess be valair per bajetgs novs. Per bajetgs novs duai l'ordinaziun valair u davent da l'emprim da settember 2012 u davent da l'emprim da schaner 2013. In sboz d'ordinaziun correspundent è vegnì approvà per mauns d'in'audiziun conferenziala, ha l'uffizi dal svilup territorial communitgà.
Letgs chauds è premissa
Plinavant duessan vischnancas cun ina quota da segundas abitaziuns da sur 20% lubir novas segundas abitaziuns be, sch'i sa tracta da letgs chauds. Tgi che bajegia ina segunda abitaziun, sto en avegnir cumprovar che l’abitaziun vegn dada a fit d’ina administraziun ch’è organisada professiunalmain, uschia ch’i na dat nagins novs letgs fraids.
Tge è ina segunda abitaziun
Sco segunda abitaziun duain tuttas abitaziuns vegnir definidas che na vegnan betg decleradas sco lieu da domicil dal locatari.
L'audiziun conferenziala duess avair lieu ils 18 da zercladur. La finamira da l'audiziun cun chantuns, partidas sco era uniuns ed organisaziun è da sclerir dumondas anc avertas. (gc/sda)